দিল্লীগী প্রগতি মৈদান্দা পাংথোকপা ভারত দ্রোন মহোৎসব হৌদোকপদা প্রধান মন্ত্রীনা থমখিবা ৱারোল

ফম্বাক্তা লেংখৎপীরিবা কেন্দ্র মন্ত্রী মন্দলগী ঐহাক্কী মরুপ, ভারত দ্রোন মহোৎসবকীদমক্তা লৈবাক শিনবা থুংবদগী লেংবীরক্লিবা মীয়াম, মফমসিদা লৈরিবা অতোপ্পা ইবেম্মা অমসুং ইবুংঙোশিং! ভারত দ্রোন মহোৎসব অসিগুম্বা থৌরম অসিগীদমক্তা ঐহাক্না পুম্নমকপু থাগৎচরি। সেনিয়র ওইরবা মীওই কয়া অমা ঐহাক্কী মাঙদা ফম্লিবসি ঐহাক্না উবা ফংই। ঐহাক্না লাকপদা খরা থেংখ্রে। ঐহাক্না থেংনা লাকপদগী থেংবা নত্তেকো। লাকপবুদি ঐহাক মতম চানা লাকখ্রবনি। অদুবু, দ্রোন ময়াম অমা উৎলিবা অসিদা চঙদুনা য়েংলুবদা ঐহাক্না মতম্বু ঙৈহাক কাওথোক্লুরে। অসুক থেংনা লাক্লবসি ফাওবদা শুপ্নগী ১০% তমক য়েংবা ফংজখি, য়াম্না নুংঙাইখি, করিগুম্বা ঐহাক্কী নাক্তা মতম লৈরবদি স্তোল অমমমদা চঙদুনা, নহারোলশিংনা তৌরিবা থবকশিং য়েংদুনা, মখোয়গী ৱারীসু তাদুনা লৈরমগনি, য়াম্নসু নুংঙাইরমগনি। হোই, পুম্নমক তৌবদি য়াবা নত্তে, অদুবু তৌবা য়াবদি তৌরি অমসুং ঐহাক্না সরকারগী বিভাগ, তোঙানবা থাক্তা লৈরিবা ওথোরিতীশিংনা পুং অমা অনি কাইথোক্তুনা ঙসিগী থৌরমসিগা মরী লৈনবা ৱারোল খুদিংমক খঙদোক্নবা হোৎনবীয়ু হায়জনীংই। মফমসিদা উৎলিবা তেক্নোলোজীশিং য়েংলগনি অমসুং ইশাগী ওফিস্তা হল্লবা মতুংদা মফমদুদা করম্না শিজিন্নবা য়াগনি হায়বসু খঙলক্কনি। হায়রিবশিং অসিনা চাউখৎনবা য়ুম্ফম ওইদুনা শিজিন্নবা য়াবা খোঙথাং কয়া লৈঙাক্কীসু লৈরমগনি। অদুবু, ঙসিগী থৌরম অসি ঐহাক্কী ওইনদি য়াম্না নুংঙাইবা ওইরে হায়বদুদি তসেংনা হায়জগে, অদুগা ঐহাক্না স্তোলশিংদা চঙলুবা মতমদা স্তোলগী মীওইশিংনা সাহেব, পোত্থোক খুদিংমক ভারত্তা শাবনি, ঐখোয়না শাজবনি হায়না য়াম্না চাউথোকচনা হায়রকপশিংদা ঐহাক্না হেন্না নুংঙাইবা ফাওই, ভারতকী নহারোলশিং। মরুপশিং, ঙসিগী মহোৎসব অসিদা লাক্লিবা মীওই কয়াগী মনুংদগী ঐখোয়গী লৌমী ইচিল ইনাওশিংসু য়াওরি, দ্রোন ইঞ্জিনিয়র, স্তার্ত-অপ, তোঙানবা কম্পেনীশিংগী মকোকশিংসু য়াওরি। অদুগা নুমিৎ নিনি অসিদা মফমসিদা মীওই লিশিং কয়া লাকখিগনি হায়বসি ঐহাক্না থাজৈ। দ্রোনবু তসেংনমক শিজিন্নদুনা ইশাগী নোংমগী থবক পাংথোকপা অদুগুম্বা দ্রোনগী থৌওং খরা ঐহাক্না হৌজিক উরকখি। মসিদা ঐহাক্না নহা ওইরিবা লৌমী কয়াগা উন্নবগী খুদোংচাবা ফংলকখি, মখোয়না লবুকশিংদা দ্রোন তেক্নোলোজী শিজিন্নরি। দ্রোন তেক্নোলোজীবু হেন্না খুমাং চাউশিলহন্নবা অমসুং মীয়ামগী ওইহন্নবা হোতনরিবা নহা ইঞ্জিনিয়রশিংসু উন্নরে। ঙসি, দ্রোন পাইলোত লাইসেন্স ১৫০সু য়েন্থোকখ্রে। দ্রোন পাইলোত পুম্নমক অমসুং থবকশিং অসিগা মরী লৈনবা পুম্নমকপু ঐহাক্না তুংগী মতমগীদমক্তা য়াইফ পাউজেল পীজরি। মরুপশিং, দ্রোন তেক্নোলোজীগী মতাংদা ভারত্তা থৱাই য়াওনবগী মতৌ উবসি য়াম্না নুংঙাই। ঐখোয়না হৌজিক উরিবা থৱাই য়াওবা অসিদা য়ুম ওইদুনা দ্রোন সর্ভিস অমসুং দ্রোন্দা য়ুম্ফম ওইবা ইন্দস্ত্রীশিংনা থুনা চাউখৎলক্লি। মসিনা ভারত্তা থবক লৈহন্নবগীদমক্তা অচৌবা সেক্তর অমা থোক্লক্লগনি হায়বগী ফিভম তাক্লি। ঙসিদি, ভারতনা স্তার্ত-অপকী পাঙ্গলদা থাজবা থমদুনা দ্রোন তেক্নোলোজীদা মালেম ওইনা খ্বাইদগী চাউবা অখঙ-অহৈ ওইনবা লম্বীদা য়াম্না খোঙজেল য়াঙনা চঙশিল্লি। মরুপশিং, ঙসিগী থৌরম অসি তেক্নোলোজীগী থৌরম অমখক নত্তে, অনৌবা ভারতকী অনৌবা লৈঙাক্কী থৌওং, অনৌবা পুথোকপগী অফবা অমসুং থাজবগী থৌওং খঙদোকপগী থৌরম্নি। য়াম্না তান চান্নবা অমনা, ঙসিদগী চহি 8কী মতমসিদি, ঐখোয়না ভারত্তা অফবা লৈঙাক্কী মন্ত্রদা থবক পায়খৎপা হৌখিবা মতম্নি। মিনিমম গবর্নমেন্ত, মেক্সিমম গবর্নেন্সকী লম্বীদা চত্তুনা পুন্সি মহিং লাইহনবা, কারবার তৌবা লাইহনবদা ঐখোয়না খ্বাইদগী অহেনবা মিৎয়েং চঙখিবনি ঐখোয়না সবকা সাথ, সবকা বিকাসকী লম্বীদা মখা তানা চত্তুনা খুদোংচাবা অমসুং য়াইফ য়ুম্বালগী স্কিম কয়াগা লোয়ননা লৈবাক্কী মীয়াম খুদিংবু অমত্তা ওইনা পুন্সিনবগী লম্বী খনখি। লৈবাক অসিদা খুদোংচাবা ফংবা/ফংদবা, য়ৌশিনবা ঙম্বা/ঙমদবগী মতাংদা খেন্নবা লৈবা ঐখোয়না খঙই। মসিগীদমক্তা ঐখোয়না মতমগা চুনবা তেক্নোলোজীদা থাজবা থমখি। মসিবু মরু ওইবা থোং অমা ওইনা ঐহাক্কী পথাপকী মনুং চলহনখি। তেক্নোলোজীনা লৈবাক্কী মীওই খরখক্কী মনাক্তা লৈরম্বা অদুদা তেক্নোলোজী অসি ইনাক খুনবা মীওই খরখক্তনা শিজিন্নবা ঙম্মি হায়না হান্না খন্নরম্মি। মীচম মীয়ামগী পুন্সিদদি মসিগী মফম অমত্তা লৈ খন্নরম্মি। অসিগুম্বা ৱাখল্লোন কয়াবু হোংদোক্তুনা তেক্নোলোজীবু মীপুম খুদিংদা ফংহন্নবা মাইকৈদা ঐখোয়না থবক পায়খৎখি অমসুং তুংদসু পায়খৎখিগনি। মরুপশিং, তেক্নোলোজীগী ৱারী লাকপা মতমদা, ঐখোয়গী মফমসিদদি, মীওই খরনা মসিবু কিবদগী শিজিন্নবা পামদবগী থৌদোক কয়া ঐখোয়না উবা ফংই। তেক্নোলোজী অসি লাক্লবদি, অদু তৌরনি, অদা তৌরনি হায়নৈ। হোই, থাইনগী মতমদা শহর অপুনবা অমদা তাৱর অমখক লৈরমদুনা, মদুগী ঘরিগী কাংশিগী মখোলদগী খুঙ্গং পুম্বনা মতম খঙরম্বা মতমদুদা মীওই খুদিংগী খুদাংদা ঘরি অমমম শিন্নরক্কনি হায়বদি কনানসু খল্লম্লোই হায়বসিসু অচুম্বনি। অহোংবা লাকপা মতমদা মখোয়সু অঙকপা ফাওনরমগনি। ঐখোয়সু মতমদুদা খুঙ্গং অমদা তাৱর অমা শাদুনা মদুদা ঘরি হাপ্পম্মদি হায়না খনবা মীওই খরসু হৌজিক লৈতবা নত্তে। অহোংবা লাকপগী মতুং ইন্না মতম অমদদি, মখোয়গী কান্নবা অদুমক লৈরক্কনি। অদুনা, ঐখোয়না ইশাদা অসিগুম্বা অহোংবা পুরকপা তাবনি, মদুদা খক্তা ঐখোয়না চাউখৎকদবনি। ঐখোয়না ইকুই কুইদনা, কোরোনাগী ভেক্সিনগী মতাংদসু করিগুম্বা খরা থেংনখি। মমাং সরকার মতমদা তেক্নোলোজীবু শিংনবশিংগী শরুক অমনি খল্লম্মি, মসিবু লাইরবগী মাইয়োক্তা লৈবনি হায়না উৎনবা হোৎনখি। মসিনা মরম ওইদুনা, ২০১৪গী মমাংগী লৈঙাকশিংদা তেক্নোলোজী শিজিন্নবগী মতাংদা হৌজিক্কা মান্নদবা ৱাখল্লোন লৈরম্মিবনি। অখন্নবা মীওই অমা অনিখক্কী অপাম্বগী মতুং ইন্না অদুমক পাংথোকখ্রে, পথাপকী শরুক ওইখিদ্রে। মসিনা লাইরবশিংদা, খুদোংচাবা ফংদবশিং অমসুং মিদ্দল ক্লাস্তা খ্বাইদগী হেন্না ৱাহনখি। অপাম্বা য়াম্বা অমসুং ৱাখল চাউবা মীওইগী মঙলানশিং পাংথোকপা ফংদনা অৱাবা তাদুনা অদুমক লৈহনখি। মরুপশিং, অনৌবা তেক্নোলোজীনা থৌওং খরদা অহোংবা পুরকই হায়বসিদগী নাথৈবদি য়ারোই। মদুনা অনৌনা পাম্বৈ থিগনি, অনৌবা তাঙ্কক শেমগনি। মখোয়না অনৌবা লম্বী অমসুং খুদোংচাবসু শেম্মি। পুন্সিগা মরী লৈনবা অরাইবা থবক কয়া অমা হান্না কয়া য়াম্না লুনা তৌরম্বা মতম ঐখোয়না লোইনা উরে। অদোমগী মরক্তগী অঙাং ওইরিঙৈদা রাসনগী দুকান্দা, কেরোসিনগীদমক্তা, চিনিগীদমক্তা অশাংবা লাইন্দা লেপ্নবা থেংনরকপগে খঙদ্রে। অসিগুম্বা থবক কয়াদা পুং কয়া অমা মাঙবগী মতমসু লৈখ্রিবনি। ঐহাক্কী মপা লাক্ত্রিঙৈদা চেং লোইথোকখ্রদি হায়না অকীবা ফাওখিবা ঐহাক্কী অঙাং ওইরিঙৈগী মতম নিংশিংলকই। মসিগী অকীবসি লাইরবা খুদিংনা চহি ৭-৮গী মমাংদা শোইদনা ফাওরমগনি। অসিগুম্বা অকীবা অসিবু ঐখোয়না তেক্নোলোজীগী খুত্থাংদা লোইশিনবা ঙম্বদা ঐহাক্না নুংঙাইবা ফাওই। হৌজিক্তি মীয়াম্না মখোয়গী হক্কী ফংফম থোকপা খুদিং ফংগনি হায়বগী থাজবা লৈরে। তেক্নোলোজীনা লাস্ত মাইল দেলিবরী ফাওবা ওইথোকহনবা, সেচ্যুরেসনগী পান্দমবু মখা চত্থহনবদা য়াম্না তেংবাংখি। ঐখোয়না মান্নবা খোঙজেল অসিদা তুংলমচত্তা চঙশিন্দুনা আন্ত্যোদয়াগী পান্দম ফংবা ঙমগনি হায়বা ঐহাক্না খঙই। চহি ৮দা খঙলকখিবা অমসুং তুংশিল্লকখিবা লৌশিংনা ঐহাক্কী থাজববু হেন্না কনখৎহল্লে। ঐহাক্কী থাজবা য়াম্না হেনগৎলক্লি। জন ধন, আধার অমসুং মোবাইলগী ত্রিশক্তি (পাঙ্গল অহুম) – জে.এ.এম. হায়রিবা ত্রিনিতীনা মরম ওইদুনা ঐখোয়না লৈবাক্কী লাইরবশিংগী মফমদা নুং-পান ফাওনা উহন্দুনা মখোয়গী হক্কী ফংফম থোকপা রাসনগুম্বা কয়াগী ৱারোল য়ৌহল্লি। হন্দক্কী লাইচৎ মনুংদসু ঐখোয়না লাইরবা করোর ৮০দা চানবা পোৎলম লেম্না ফংহনখি। মরুপশিং, ঐখোয়গী তেক্নোলোজীনা ৱারোইশিনবু চুম্না দিজাইন তৌবা, নীংথিজনা শেমগৎপা অমসুং মওং-মরিল চুম্না থবক্তা ওন্থোকপগী মহৈ ওইনা ঐখোয়না মালেমগী খ্বাইদগী চাউবা ভেক্সিনেসন প্রোগ্রাম মায় পাক্না পাংথোকপা ঙমখিবনি। ঙসিদি, লৈবাক অসিনা চাউরবা য়ু.পি.আই. ফ্রেমৱর্ক শেম্লে, মসিগী মতেংদগী লাইরবা কয়াগী বেঙ্ক একাউন্ততা লুপা করোর লাখ কয়া হকথেংননা পীরি।নুপী, লৌমী, মহৈরোইশিংনা হৌজিক্তগী সরকারদগী হকথেংননা তেংবাং ফংলি। ২১শুবা চহি-চাগী অনৌবা ভারত অসিগী নহা ওইরিবা ভারত্তা অনৌবা পাঙ্গল হাপ্নবা, স্পীদ অমসুং স্কেল পীনবগীদমক্তা ঐখোয়না তেক্নোলোজীবু খ্বাইদগী মরু ওইবা খুৎলাই ওইনা শিজিন্নরি। ঐখোয়না ঙসি তেক্নোলোজীগা মরী লৈনবা ৱারোইশিন কয়া পুথোক্লি, মখোয়শিংবু স্কেল-অপ তৌনবগীদমক্তা হোৎনবসু হৌরে। অফবা লৈঙাক অমসুং পুন্সি মহিংদা লাইথোকহনবা হায়বসিদা ঐখোয়না খোঙফম চেৎলিববু খুমাং চাউশিলহন্নবা অতোপ্পা পাম্বৈদি দ্রোন তেক্নোলোজী চাউখৎহনবনি। মীয়ামগী পুন্সিগী শরুক অমা ওইগদবা স্মার্ত তুল অমা ঐখোয়না দ্রোনগী মওংদা ফংলবনি। ঐখোয়গী শহর নত্ত্রগা লৈবাক্কী মনুং হঞ্জিনবা অতোপ্পা খুঙ্গংশিং, দিফেন্স, দিজাজতর মেনেজমেন্ত, লৌউ-শিংউ, তুরিজম, ফিল্ম অমসুং ইন্তর্তেনমেন্তকী লমদা দ্রোন তেক্নোলোজী শিজিন্নবগী চাংসু য়াম্না হেনগৎলক্কনি। মতৌ অসুম্না, তুরিজম সেক্তর ওইরো, মিদিয়া ওইরো, ফিল্ম ইন্দস্ত্রী ওইরো, হায়রিবা সেক্তরশিং অসিদা দ্রোন্না ক্বলিতী অমসুং কন্তেন্ত হেনগৎহনবদা তেংবাংগনি। হৌজিক শিজিন্নরিবা চাংদগী লাক্কদৌরিবা মতমশিংদা শিজিন্নবগী চাংনা য়াম্না হেনগৎলক্কনি। ঐহাক্না সরকার অসিদা থা খুদিংগী চাউখৎ-থৌরাংগী প্রোগ্রাম শিল্লি। রাজ্যশিংগী চীফ সেক্রেতরীশিংসু হৌজিক স্ক্রীন্দা লৈরে, তোঙানবা ৱাফম কয়া খন্ন-নৈনগনি অমসুং মসিদা ঐহাক্না মখোয়না দ্রোন প্রোজেক্তা থবক পায়খৎনবা হায়নীংই। মরুপশিং, খুঙ্গংগী মফমশিংদা লৌমীশিংগী পুন্সিবু মতমগা চুনহন্নবা হোৎনবদা দ্রোন তেক্নোলোজীনা অচৌবা মতেং পাংগনি। খুঙ্গংশিংদা লম্বী, মৈ, ওপ্তিকেল ফাইবর অমসুং দিজিতেল তেক্নোলোজী কয়া য়ৌরকপা ঐখোয়না উরে। অদুবু, লৌউ-শিংউবগী থবকশিংদি অরিবা মতমগী পাম্বৈ অদুমক শিজিন্নরি অমসুং মসিনা মরম ওইরগা খুদোংচাবা কয়া লৈহল্লি, পোত্থোক য়াম্না পুথোক্ত্রি, অমসুং পোত্থোক কয়া মাঙলি। মসিনা খ্বাইদগী অৱাবা পীরিবসি ঐখোয়গী খুঙ্গংগী মীওইশিংনি, মসিদসু ঐখোয়গী অপীকপা লৌমীশিংনা অৱাবা হেন্না নংই। লেন্দ রেকোর্দ শেন্নবদগী হৌদুনা ঈশিং ইচাও অমসুং লৈকং থোকপগী তেংবাং ফাওবদা রেভেন্যু বিভাগকী মখা অদুমক পোন্দুনা লৈরি। হ্যুমেন ইন্তর্ফেস য়াম্না লৈরিবমখৈ, থাজবগী চাংসু হন্থৈ অমসুং মসিদগীসু খুদোংচাদবা হেন্না থোকই। অসিগুম্বা খুদোংচাদবা লৈরবদি, মতম অমসুং শেল তিংই। হ্যুমেন ইস্তিমেসন্দা য়ুম্ফম ওইদুনা ইস্তিমেত তৌবগী থৌওং চত্থবা মতমদা চুম্বগী চাং য়াম্না হন্থৈ। অসিগুম্বা শিংনবশিং অসিগা মাইয়োক্নবদা দ্রোন্না কান্নবা খুৎলাই ওইনা ঐখোয়গী মাঙদা থোক্লরে। মরুপশিং, দ্রোন তেক্নোলোজীনা চাউরবা ইহৌ অমা করম্না ওইরক্লি হায়বসিগী খুদমদি পি.এম. স্বামিত্ব য়োজনাসু অমনি। য়োজনাগী অসিগী মতেংদগী, লৈবাক্কী খুঙ্গংগী প্রোপর্তী খুদিংগী দিজিতেল মেপ্পিং তৌরি, মীয়ামদা দিজিতেল প্রোপর্তী কার্দ পীরি। থৌওং অসিদা হ্যুমেন ইন্তর্ফেস য়াম্না হন্থরে, অচান মীরাই নাই হায়বগী ৱাকৎসু লৈত্রে। মসিদসু দ্রোন্না অচৌবা থৌদাং লৌরি। ঙৈহাক্কী মমাংদা, ঐহাক্না স্বামিত্ব দ্রোন পাইবগী খুদোংচাবা ফংখি। মসিনা মরম ওইরগা ঐহাক খরসু থেঙখ্রে। দ্রোনগী মতেংদগী লৈবাক অসিদা প্রোপর্তী কার্দ চাউরাকপা লাখ ৬৫ শেমখিবা অসিদা ঐহাক্না নুংঙাইবা পোকই। মসিগী কার্দ অসি ফংবা মীওইশিংনা মশাগী লম লৈজরি, মপুং ফাবা চে-চাং লৈরে হায়বগী নুংঙাইবা ফাওনরি। হান্নদি, লমগী অশেংবা মরোল তাথোকপদা চহি কয়া চঙনরম্লিবনি। মরুপশিং, ঐখোয়গী লৌমীশিংনা দ্রোন তেক্নোলোজীগী মাইকৈদা থৱাই য়াওনা চঙশিন্নবগী মতৌ ঙসি ঐখোয়না উবা ঙম্লে। মসিগী মরমদি, ঐখোয়না মমাংগী চহি ৭-৮দা লৌউ-শিংউ সেক্তরদা তেক্নোলোজী শিজিন্নবগী চাং হেনগৎহনখিবনা, লৌমীশিংনা তেক্নোলোজী পাম্বা হৌহনখিবননি। মখোয়না অহানবা হেক উবগা, মখোয়গী ওইবা শেমদোক শেমজিন খরা তৌরবা মতুংদা থাজবা লৈরক্লে, মদুদগী পাম্না শিজিন্নবা হৌবদা মতম অদুমক চঙদ্রে। ঐহাক্না মপান্দা লৌমীশিংগা ৱারী শাবা মতমদা, মধ্য প্রদেশকী ইঞ্জিনিয়র অমনা মহাকপু মীয়াম্না হৌজিক্তি দ্রোন ৱালা হায়না কৌনরে হায়না পাউদম্লকখি। মহাক্না ইঞ্জিনিয়র ওইরবসু, মীয়াম্নদি দ্রোন পাইবা হায়না খঙনরে হায়খি। তুংগী মতম্বু মহাক্না করম্না উবগে হায়না ঐহাক্না মঙোন্দা হংবনি। মহাক্না হৱাইগী লৌউ-শিংউ হেনগৎলগনি হায়রকই। ঐহাক্না করম্না হায়না হংই। হৱাই থাবা মতমদা, মসিগী পাম্বীনা য়াম্না ৱাংবনা মরম ওইরগা লৌমীশিংনা মদুগী মরক্তা চঙদুনা হিদাক লাংথক কাপ্পা চাইবা য়াম্না তল্লি। মশাদা হিদাক তৈবনা মরম ওইরগা মখোয়না মফমদুদা চঙবা লেপ্নৈ। দ্রোন লৈরবদি, মদুবু মথক্তগী য়েংশিনবা, হিদাক কাপ্পা য়ারগনি। মরম অদুনা। হৱাই থাবদা হেন্না থৱাই য়াওনরক্লগনি হায়না মহাক্না তমখি। হৌজিক, মীওই অমনা খুঙ্গংগী লৌমীশিংগা লোয়ননা পুন্না থবক তৌমিন্নরি। মসিদবু অহোংবা করম্না লাক্লোইদৌরিবনো? মসিগী ৱাফম অসি মহাক্কা উন্নবা মতমদা ঐহাক্না খঙবা ঙমখি। মরুপশিং, ঐখোয়না লৈবাক্কী খুঙ্গং খুদিংদা হেল্থ অমসুং ৱেলনেস সেন্তরগী নেতৱর্কপু মপাঙ্গল কনখৎহল্লি, দিলিমিতেসনবুসু হেন্না খুমাং চাউশিনহল্লি। অদুবু, খুঙ্গংগী মফমশিংদা হিদাক অমসুং অতোপ্পা সেবা য়ৌহনবদা শিংনবা খরদি অদুমক থেংনরি। মসিদসু, দ্রোন শিজিন্নদুনা দেলিবরী তৌবদা মতম য়াম্না চঙহন্দনা অমসুং খোঙজেল য়াঙনা পাংথোকপা ঙম্লগনি। দ্রোন শিজিন্নদুনা কোবিদ ভেক্সিন দেলিবরী তৌবগী থৌওংসু ঐখোয়না থেংনদুনা খঙখ্রে। মসিনা মনুং হঞ্জিনবা, ত্রাইবেলগী মফম, চিং অমসুং লম্বী লৈতবা মফমশিংদা হকশেলগী সেবা য়ৌহনবদা কান্নবা পাম্বৈ অমা ওইগনি। মরুপশিং, তেক্নোলোজীগী মতাংদা অতোপ্পা ৱাফম অমসু লৈ, ঐহাক্না মসিদা মীয়ামগী পুক্নিং চিংশিন্নীংই। মমাংগী মতমশিংদা, তেক্নোলোজী অমসুং মরী লৈনবা অনৌবা পোৎলমশিংবু অৱাংবা থাক্কী মীওইখক্কীনি হায়না খন্নরম্মি। ঙসিদি, ঐখোয়না তেক্নোলোজীবু মীয়ামদা হান্না ফংহন্নবা হোৎনরি। দ্রোন তেক্নোলোজীসু মসিগী খুদম অমনি। থা খরগী মমাংদা ফাওবা দ্রোনগী মতাংদা অথিংবা কয়া অমা লৈরম্মি। ঐখোয়না অতেনবা মতমদা অথিংবা অয়াম্ববু লৌথোকখি। ঐখোয়না পি.এল.আই.গুম্বা স্কিমগী খুত্থাংদা ভারত্তা দ্রোন মেন্যুফেকচরিংগী মপাঙ্গল লৈবা ইকোসীস্তেম অমা শেমগৎপগী মাইকৈদা খোঙদারি। মীয়াম পুম্বনা তেক্নোলোজী শিজিন্নরকপা মতমদা মসিগী ওইথোকপা য়াবা কয়াসু মরী লৈননা হেনগৎলক্কনি। ঙসিদি, ঐখোয়গী লৌমী, মহৈরোই, স্তার্ত-অপশিংনা দ্রোন শিজিন্নদুনা করি-করি পাংথোকপা য়াবগে হায়বা থিবগী থবক চত্থনরি। হৌজিক্তি, লৌমীশিংগী মনাক্তা দ্রোন চঙশিল্লি, খুঙ্গংশিংদা য়ৌশিল্লি, অদুনা, তুংগী মতমদা মসিবু শিজিন্নবগী চাং য়াম্না হেনগৎলগনি। শহর খক্তদা নত্তনা মনুং হঞ্জিনবা খুঙ্গংশিংদসু দ্রোনগী তোঙানবা মওংদা শিজিন্নবগী থৌওং থোক্লগনি, ঐখোয়গী লৈবাক মীয়াম্না মসিদা ইন্নোভেসন পাংথোক্কনি। লাক্কদৌরিবা মতমশিংদা দ্রোন তেক্নোলোজীগী মরী লৈনবা এক্সপেরিমেন্ত কয়া পাংথোক্নরক্কনি, মসিগী অনৌবা শিজিন্নফম কয়া পুথোক্লক্কনি হায়বগী ঐহাক্না থাজবা থম্মি। মরুপশিং, ভারতকী অসিগুম্বা ওইথোকপা য়াবা লৈবশিংবু স্কেল-অপ অমসুং শিজিন্নবা ঙম্নবগীদমক্তা লৈবাক অমসুং মালেমগী ইনভেস্তরশিংবু ঐহাক্না পাউজেল পীজরি। মসিদি ভারত অমসুং মালেমগী ওইনা দ্রোন তেক্নোলোজী হৌদোকপগী চপ চাবা মতম্নি। ঐহাক্না অখঙ-অহৈ, তেক্নোলোজী মালেমগী মীওইশিংদা দ্রোন তেক্নোলোজীবু য়ারিবমখৈ পাকথোক চাউথোকহন্নবা হোৎননবা হায়জরি, মসিবু য়ারিবমখৈ মশিং য়াম্বা মীয়ামদা য়ৌহনবীয়ু। ঐহাক্না লৈবাক্কী নহারোলশিংগী মফমদা, মসিগা মরী লৈনবা স্তার্ত-অপকীদমক্তা মাং থানা থোকপীরকউ হায়জরি। ঐখোয় পুন্দুনা মীয়াম্বু দ্রোন তেক শিজিন্নদুনা মপাঙ্গল হাপ্পদা থৌদাং য়াবীয়ু। দ্রোন্না পুলিসকী থবক থৌরমশিংদসু চাউনা মতেং পাংগনি হায়বগী ঐহাক্না থাজবা থম্মি। ত্রাফিক জামগী খুদোংচাদবগীসু ঐখোয়না দ্রোন শিজিন্নদুনা ৱারোইশিন পুরকপা ঙমগনি। মসিনা হায়বদি, তেক অসি অতোপ্পা হীরম কয়াদা য়াম্না লাইনা শিজিন্নবা য়াই হায়বনি। ঐখোয়না ঐখোয়গী পথাপশিংবু মসিগুম্বা তেক্নোলোজীগা অমত্তা ওইহনগদবনি। জঙগলশিংদা উ থানবগীদমক্তা দ্রোন শিজিন্নদুনা নোংথক্তগী নোংমৈ কাপ্পগুমা উ মরু কাপথবগী থৌওং ঐহাক্না ঙসিসু নিংশিংলি। দ্রোন লৈত্রিঙৈদা ঐহাক্না উপাই অমা শিজিন্নখিবনি। ঐহাক্কী উপাই খুদিংমক দেসি ঙাক্তনি। মতমদুদি তেক্নোলোজী লৈরম্বা নত্তে। ঐহাক্না গুজরাতকী মুখ্য মন্ত্রী ওইবা মতমদা, ঐখোয়গী চিংশিংদা মীওই কয়া চত্তুনা উ চারা থাবা হায়না খল্লম্মি। মসি খরদি লুবা থবক্নি। ঐহাক্না করি তৌই। নোংথক্তা পাইবা গ্যাস বেল্লুন অচৌবা লৈকো, মসিদা উ চারা মরু হাপ্তুনা জংগল মথক্তা থাদোকপা, বেল্লুনশিংনা লৈমায়দা তাবা মতমদা উ চারা মরুশিং তাশিল্লগনি। চাইথোক্তুনা তাবসু য়াওগনি, নুংশিৎনা মরম ওইরগা। অদুগা নোং তারকপা মতমদা, মরাইবক ফবা মরুশিংনা হৌগনি। ঙসিদি, থবক অসি দ্রোন শিজিন্নদুনা হেন্না লাইনা পাংথোকপা য়ারগনি। জিও-তেগিং তৌরি। মফম কদাইদা মরু তাখিবগে, মখোয়দু হৌরবরা হৌদবরা হায়বা থিদোক্লি। অদুগা চিংদা লাম্মৈ চাকপসু ঐখোয়না দ্রোন শিজিন্নদুনা শেন্নবা ঙমগনি। করিগুম্বা থৌদোক মচা অমা থোক্লে হায়বসু ঐখোয়না খঙবা ঙমগনি, কনবগী মতম হেন্না ফংগনি। ঐখোয়না ৱাখলনা খনবা থবক খুদিংমক পাংথোকপা য়াগনি হায়বনি, ঐখোয়গী পথাপশিংবুসু হেন্না পাকথোক চাউথোকহনবা য়াগনি। খঙনীংবগী মিৎয়েংদগী য়েংবা মতমদা, ঙসিগী দ্রোন ফেস্তিবেল অসি য়াম্না কান্নগনি হায়না ঐহাক্না থাজৈ। মসিবু য়েংলুবা মীওই খুদিংনা মসিগা মরী লৈননা মশাগী ওইবা অনৌবা থৌওংগী মতাংদা শোইদনা খনগনি, মসিদা অহোংবা পুরক্নবা শোইদনা হোৎনগনি, পথাপকা অমত্তা ওইহন্নবা শোইদনা হোৎনগনি হায়না ঐহাক্না থাজৈ। ঐখোয়না মতৌ অসুম্না তেক্নোলোজীনা শাফু পীবা দেলিবরী য়াম্না য়াঙনা ফংবা ঙমগনি। অসিগুম্বা থাজবা অসিগা লোয়ননা ঐহাক্না মীয়াম্বু অমুক্কা হন্না থাগৎচরি। হন্না-হন্না থাগৎচরি!